ก.เกษตรฯ เผยสเปนสนใจทำ MOU ไทยช่วยแก้ไขปัญหาทำประมง IUU
ก.เกษตรฯ เผยสเปนสนใจทำ MOU ไทยช่วยแก้ไขปัญหาการทำประมงผิดกฎหมาย (IUU) โดยสเปนเสนอจะให้ข้อมูลและประสบการณ์เกี่ยวกับการแก้ไขปัญหา IUU และการพัฒนาระบบ VMS ด้วย
3 พ.ย. 2558

นายศักดิ์ชัย ศรีบุญซื่อ รองปลัดกระทรวงเกษตรและสหกรณ์ เปิดเผยว่า สำนักงานปรึกษาการเกษตรต่างประเทศ ประจำสหภาพยุโรป ได้รายงานผลการหารือระหว่างกระทรวงการต่างประเทศของไทย กับกรมประมงของประเทศสเปน เมื่อวันที่ 7 – 9 ตุลาคมที่ผ่านมาว่า
โดยประเทศสเปนมีระบบติดตามเรือประมง (VMS) และระบบบันทึกและรายงานข้อมูลการทำประมงแบบอิเลกทรอนิกส์ (ERS) ที่มีประสิทธิภาพและทันสมัย ซึ่งมีส่วนสำคัญที่ทำให้ประเทศสเปนประสบความสำเร็จในการแก้ไขปัญหาการทำประมงผิดกฎหมาย (IUU)
นอกจากนี้ สเปนสนใจที่จะจัดทำบันทึกความเข้าใจ (MOU) ระหว่างไทยกับสเปน เกี่ยวกับการแก้ไขปัญหาด้านประมง โดยเสนอจะให้ข้อมูลและประสบการณ์เกี่ยวกับการแก้ไขปัญหา IUU และการพัฒนาระบบ VMS ด้วย
อีกทั้ง สำนักงานปรึกษาการเกษตรต่างประเทศ ประจำสหภาพยุโรป ยังได้รายงานผลการประชุมครบรอบ 20 ปี แนวปฏิบัติสำหรับการทำประมงอย่างมีความรับผิดชอบของ FAO ซึ่งการประชุมนี้มีผู้เข้าร่วมประชุมระดับรัฐมนตรี รวมถึงนาย Karmenu Vella กรรมาธิการยุโรปด้านกิจการทางทะเลและการประมง ตลอดจนผู้มีส่วนได้ส่วนเสียในวงการประมงจากทั่วโลก เข้าร่วมประมาณ 300 คน โดยในการประชุมดังกล่าว ได้นำเสนอสถานการณ์และทิศทางการพัฒนาของภาคประมงโลก ส่งเสริมการทำประมงอย่างยั่งยืน การแก้ไขปัญหาการทำประมง IUU แนวทางการบริหารจัดการประมงทะเล และทิศทางของตลาดและพฤติกรรมผู้บริโภคสินค้าอาหารทะเล
สำหรับประเด็นด้านประมง ได้เพิ่มความสำคัญมากขึ้นในเวทีระหว่างประเทศ โดยหลายประเทศได้ริเริ่มและผลักดันโครงการความร่วมมือด้านการประมง เช่น อียูเริ่มการพัฒนา Ocean Governance สหรัฐอเมริการิเริ่มโครงการ Sea Scout และเกาหลีได้เสนอการจัดตั้งมหาวิทยาลัยประมงโลก เป็นต้น
“จากผลการหารือครั้งนี้ ประเทศไทยควรเข้าร่วมและติดตามสถานการณ์ด้านประมงของหลายๆ ประเทศ และแสวงหาความร่วมมือกับต่างประเทศ เพื่อนำความรู้มาใช้ประโยชน์ในการพัฒนาบริหารจัดการประมงทะเล และเสริมสร้างขีดความสามารถของไทยอย่างต่อเนื่อง นอกจากนี้ ประเทศไทยควรหาโอกาสในเวทีระหว่างประเทศ เพื่อแสดงความจริงใจของไทยในการแก้ไขปัญหา พร้อมทั้งประชาสัมพันธ์ให้ข้อมูลในเชิงบวกเกี่ยวกับความคืบหน้าการปฏิรูปการประมงของไทย ทั้งนี้ ได้สั่งการให้กรมประมงดำเนินการศึกษาและจัดทำ MOU กับสเปน เพื่อประโยชน์ในการแก้ไขปัญหา IUU ของไทยต่อไป” นายศักดิ์ชัย กล่าว
 
 